Rådets resolution

af 3. juni 2002

om kvalifikationer og mobilitet

(2002/C 162/01)

RÅDET FOR DEN EUROPÆISKE UNION,

som henviser til:

(1) traktaten om oprettelse af Det Europæiske Fællesskab,

(2) resolutionen vedtaget af Rådet og repræsentanterne for medlemsstaternes regeringer, forsamlet i Rådet den 14. december 2000, om en aktionsplan for mobilitet,

(3) meddelelsen fra Kommissionen til Rådet af 28. februar 2001 om nye arbejdsmarkeder i EU, der er åbne for alle og giver adgang for alle,

(4) meddelelsen fra Kommissionen til Rådet og Europa-Parlamentet af 20. juni 2001 om en mobilitetsstrategi for det europæiske forskningsrum og Rådets resolution af 10. december 2001 om styrkelse af denne strategi,

(5) Europa-Parlamentets og Rådets henstilling af 10. juli 2001 om mobilitet i Det Europæiske Fællesskab for studerende, personer under erhvervsuddannelse, unge volontører, undervisere og erhvervslærere, samt aktionsplanen for mobilitet, der blev godkendt af Det Europæiske Råd i Nice,

(6) meddelelsen fra Kommissionen af 21. november 2001: "Realiseringen af et europæisk område for livslang læring"

(7) rapporten af december 2001 fra taskforcen på Højt Plan vedrørende Kvalifikationer og Mobilitet,

(8) meddelelsen fra Kommissionen af 13. februar 2002: "Kommissionens aktionsplan vedrørende kvalifikationer og mobilitet",

(9) rammeaftalen om en indsats med henblik på livslang udvikling af kompetence og kvalifikationer af 28. februar 2002, vedtaget inden for rammerne af den sociale dialog mellem de europæiske arbejdsmarkedsparter (EFS, UNICE og CEEP),

(10) den fælles rapport fra Kommissionen og Rådet af 7. marts 2002: "Forøgelse af arbejdsmarkedsdeltagelse og fremme af aktiv aldring",

(11) formandskabets konklusioner fra De Europæiske Råd i Tammerfors, Lissabon, Feira, Nice, Stockholm, Laeken og Barcelona, og

Som tager følgende i betragtning:

(1) Fremme af vidensamfundet er en væsentlig betingelse for konkurrence og vækst, op opnåelse af fuld beskæftigelse blev anerkendt som et strategisk mål af Det Europæiske Råd i Lissabon i marts 2000.

(2) Gennemførelsen af dette mål kræver holdbar økonomisk vækst i hele Unionen, som skal opnås ved at forbedre de strukturelle rammer for øget beskæftigelse og social samhørighed og således indbefatte en integreret og sammenhængende strategi mellem den økonomiske politik og beskæftigelsespolitikken ved at fremme livslang uddannelse og erhvervsuddannelse, der er uomgængeligt nødvendige midler til at øge beskæftigelsesegnetheden og tilpasningsevnen, og ved at mindske kvalifikationsgabet samt fremme erhvervsmæssig og geografisk mobilitet mellem sektorer og regioner, så vi kan øge vores økonomiers produktionsevne.

(3) Det er vigtigt at understrege, at en højnelse af kvalifikationer og mobilitet hænger nøje sammen med en forøgelse af arbejdsmarkedsdeltagelsen, jævnfør den fælles rapport fra Kommissionen og Rådet: "Forøgelse af arbejdsmarkedsdeltagelsen og fremme af aktiv aldring".

(4) Udvikling af erhvervsmæssig og geografisk mobilitet kan fremmes ved at uddannelsessystemerne i højere grad tilpasses arbejdsmarkedets behov, idet man særlig skal være opmærksom på informations- og kommunikationsteknologi, fremmedsprog samt udvikling af rammer for anerkendelse af kvalifikationer og kompetencer, der er opnået gennem uddannelse, erhvervsuddannelse og arbejdserfaring.

(5) Udvikling af geografisk mobilitet inden for og mellem medlemsstaterne kan også fremmes ved, at man fjerner de hindringer, der stadig findes på forskellige niveauer, som f.eks. administrative, kulturelle og lovgivningsmæssige hindringer, herunder visse, der vedrører familiemæssige forhold, samt andre, der vedrører beskatning, pensioner og social sikkerhed.

(6) Et gennemsigtigt og integreret informationssystem vedrørende arbejdsmarkedet er et basalt værktøj, der kan hjælpe alle aktører (offentlige myndigheder, virksomheder, arbejdsmarkedets parter og de enkelte borgere) med - inden for gunstige rammer - at udvikle en effektiv og samordnet indsats med henblik på at forbedre kvalifikationer og mobilitet og løse de nuværende problemer i forbindelse med både adgangen til og kvaliteten af oplysninger om mobilitet.

(7) Den kommende udvidelse af Den Europæiske Union vil ligeledes være en relevant faktor med hensyn til arbejdskraftens mobilitet inden for EU.

1. stiller sig positivt til rapporten fra Taskforcen på Højt Plan vedrørende Kvalifikationer og Mobilitet, som er oprettet på Kommissionens initiativ i overensstemmelse med konklusionerne fra Det Europæiske Råd i Stockholm

2. stiller sig positivt til den aktionsplan vedrørende kvalifikationer og mobilitet, som Kommissionen har vedtaget

3. understreger, at investering i humankapital er nødvendig for at nå de mål for beskæftigelsen, som De Europæiske Råd i Lissabon og Stockholm har opstillet, og det strategiske mål for 2010

4. betoner, at for at nå dette mål er det nødvendigt:

- at fremme mobiliteten ved at give bedre adgang til arbejdsformidling samt at udvikle de eksisterende EU-dækkende databaser vedrørende jobs og uddannelsesmuligheder

- at lægge endnu mere vægt på livslang læring som en grundlæggende del af den europæiske sociale model, f.eks. ved at fremme aftaler - i overensstemmelse med national tradition og praksis - mellem arbejdsmarkedets parter om innovation med hensyn til livslang læring, hvor man drager fordel af, at livslang læring og tilpasningsevne kan komplementere hinanden, gennem fleksible arbejdstidsordninger og vekslen mellem uddannelse og arbejde

- at fremme en aktiv arbejdsmarkedspolitik, der tager sigte på de særlige behov hos dårligt stillede grupper og enkeltpersoner, der har særlig svært ved at erhverve relevante kvalifikationer og komme ind på arbejdsmarkedet og forblive der, med det formål at forbedre deres beskæftigelsesegnethed

5. betoner, at livslang læring er hjørnestenen i den europæiske strategi for beskæftigelse og fortsat skal prioriteres højt i de fremtidige retningslinjer for beskæftigelsen

6. fremhæver:

- at det er uomgængeligt nødvendigt for at bekæmpe social udstødelse og forbedre konkurrence- og tilpasningsevnen at forbedre og tilpasse kvalifikationerne til arbejdsmarkedets behov, at øge mulighederne for livslang læring samt støtte udviklingen af kompetencer

- at det videnbaserede samfund forudsætter en væsentlig øget investering i menneskelige ressourcer, så arbejdstagerne udstyres med kvalifikationer til at komme ind på arbejdsmarkedet, forblive der og klare sig stadig bedre. Dette vil øge deres beskæftigelsesegnethed og tilskynde til større mobilitet

- at uddannelsesstrategierne skal koordineres og skal afspejle, at de offentlige myndigheder, virksomhederne, arbejdsmarkedets parter og den enkelte er fælles om ansvaret, idet det civile samfund medvirker på passende måde

7. slår fast, at det er nødvendigt fortsat at gøre fremskridt med hensyn til at forbedre kvaliteten og mobiliteten af de menneskelige ressourcer på EU-plan og give arbejdstagerne beskæftigelses- og uddannelsesmuligheder ved at stille de nødvendige midler og ressourcer til rådighed, navnlig hvad angår elektronisk kommunikation, for at lette adgangen til løbende oplysninger af kvalitet om disponible arbejdspladser og om uddannelse, hvor den kan fås

8. understreger, at det er nødvendigt at fremme moderniseringen af arbejdsmarkederne og arbejdskraftens erhvervsmæssige og geografiske mobilitet ved at tilbyde muligheder for forbedring af kvalifikationer og ved at nedbryde de eksisterende barrierer inden for EU's arbejdsmarkeder

9. noterer sig, at det blev vedtaget af Det Europæiske Råd i Stockholm og nærmere defineret på Det Europæiske Råd i Barcelona, at Kommissionen vil arbejde sammen med de nationale administrationer, de offentlige arbejdsformidlinger og andre relevante organer om at etablere et one-stop-websted med oplysninger om jobmobilitet i Europa, der skal oplyse om jobmobilitet og uddannelses- og beskæftigelsesmuligheder i EU, og som skal være fuldt operationelt senest ved udgangen af 2003

10. er indforstået med, at der som led i den europæiske strategi for beskæftigelse bør foretages en sammenlignende evaluering af de fremskridt, der gøres med hensyn til at forbedre den erhvervsmæssige og geografiske mobilitet og gennemsigtigheden af oplysningerne vedrørende arbejdsmarkedet

11. noterer sig de relevante aktiviteter, der allerede er iværksat i en række fora på EU-plan, navnlig på uddanndelsesområdet, og understreger, at det er nødvendigt, de supplerende hinanden,

OPFORDRER KOMMISSIONEN TIL:

1. i tæt samarbejde med Rådet og medlemsstaterne at fremme øget samarbejde inden for uddannelse og erhvervsuddannelse baseret på gennemsigtighed og kvalitetssikring med henblik på at udvikle rammer for anerkendelse af kvalifikationer (det europæiske meritoverførelsessystem (ECTS), tillæg til eksamensbeviser og certifikater, et europæisk CV) ved at bygge videre på resultaterne af Bologna-processen og tilskynde til lignende aktioner på erhvervsuddannelsesområdet. Der bør som led i dette samarbejde sikres aktiv inddragelse af arbejdsmarkedets parter, uddannelses- og erhvervsuddannelsesinstitutioner og de øvrige relevante aktører,

2. at analysere samspillet mellem migration-, beskæftigelses- og socialpolitikker på EU-plan under hensyn til situationen på de nationale arbejdsmarkeder,

3. at forelægge et forslag om et europæisk sygesikringskort,

4. at forelægge forslag til modernisering af Eures-systemet under hensyn til behovet for løbende revision og anvendelse af nye teknologier og dermed styrke dets rolle som leverandør af personaliserede serviceydelser på det europæiske arbejdsmarked, så det sikres, at al relevant information og personlige serviceydelser når ud til alle arbejdssøgende, arbejdsgivere og andre interesserede personer,

5. at fremskynde procedurerne med henblik på i samarbejde med medlemsstaterne og navnlig de offentlige arbejdsformidlinger at etablere et one stop-websted med oplysninger om jobmobilitet i Europa,

6. at iværksætte en oplysningskampagne om de mobilitetsmuligheder, som det indre marked og de europæiske arbejdsmarkeder giver,

7. at undersøge, om der skal oprettes en mekanisme til analyse af de hindringer for geografisk mobilitet, som arbejdstagerne støder på, idet de relevante udvalgs rådgivende rolle styrkes,

8. at vurdere gennemførelsen af handlingsplanen vedrørende kvalifikationer og mobilitet i forbindelse med Kommissionens årlige rapport til Det Europæiske Råds forårsmøde,

OPFORDRER MEDLEMSSTATERNE TIL

inden for rammerne af den europæiske beskæftigelsesstrategi:

1. at udvikle kvalifikationer med henblik på det nye arbejdsmarked, hvor perspektivet er livslang læring, navnlig inden for IKT-færdigheder,

2. at fremme voksnes faktiske adgang til yderligere erhvervsuddannelse, uanset om de er i arbejde eller er jobsøgende, gennem udvikling af passende rammer i samarbejde med arbejdsmarkedets parter,

3. at tilskynde til anerkendelse og validering af færdigheder, kvalifikationer og arbejdserfaring,

4. at forsyne de unge med de grundlæggende færdigheder, der er relevante i forhold til arbejdsmarkedet og nødvendige for at deltage i livslang læring,

5. at fremme initiativer med et væsentligt element af erhvervsuddannelse, så arbejdstagere kan komme ind på arbejdsmarkedet, forblive der og klare sig stadig bedre

6. at støtte udvikling af EU-statistikker til overvågning af geografisk mobilitet og kvalifikationsgab. I den forbindelse vil en kortlægning af ledige stillinger på EU-plan være særdeles hensigtsmæssig med henblik på overvågning af skævheder på arbejdsmarkedet med hensyn til kvalifikationer,

7. i relevant omfang at øge mulighederne for at overføre rettigheder til social sikring, herunder pensionsrettigheder, overalt i EU,

OPFORDRER ARBEJDSMARKEDETS PARTER TIL:

1. at iværksætte de initiativer, der er vedtaget i forbindelse med indsatsen med henblik på livslang udvikling af kompetence og kvalifikationer inden for rammerne af den sociale dialog, og som blev positivt modtaget af Det Europæiske Råd i Barcelona, og rapportere årligt om de fremskridt, der er gjort, til Det Europæiske Råds forårsmøde,

2. i nødvendigt omgang at indgå aftalter - i overensstemmelse med national tradition og praksis - vedrørende livslang læring og kvalifikationer, der kan fremme tilpasningsevne og innovation for virksomheder og deres ansatte, på vilkår, der er forenelige med Rådets forordning (EØF) nr. 1612/68,

3. i overensstemmelse med national tradition og praksis at iværksætte initiativer med et væsentligt element af erhvervsuddannelse, så arbejdstagere kan komme ind på arbejdsmarkedet, forblive der og klare sig stadig bedre,

4. at deltage i oplysningskampagner om mobilitet for at give de sektorer og erhverv, som mangler arbejdskraft, et bedre image samt fremme arbejdstagernes adgang til dem.